เอกสารแนบ 3

รายงานคณะกรรมการตรวจสอบ

 รายงานของคณะกรรมการตรวจสอบ

เสนอ ผู้ถือหุ้นบริษัท เอเชียไฟเบอร์ จำกัด (มหาชน)

คณะกรรมการตรวจสอบประกอบด้วยผู้ทรงคุณวุฒิและเป็นกรรมการอิสระ 3 ท่าน คือ

1. นายพยงค์ อู่ประสิทธิ์วงศ์ เป็นกรรมการอิสระและประธานกรรมการตรวจสอบ

เข้าประชุมคณะกรรมการตรวจสอบรวม 4 ครั้ง

2.  นายสมศักดิ์ ภัณธนเกษม เป็นกรรมการอิสระและกรรมการตรวจสอบ

เข้าประชุมคณะกรรมการตรวจสอบรวม 3 ครั้ง

3. นายธีระวัฒน์ เตชะพงศ์วรชัย เป็นกรรมการอิสระและกรรมการตรวจสอบ

เข้าประชุมคณะกรรมการตรวจสอบรวม 2 ครั้ง

ในการประชุมคณะกรรมการตรวจสอบ มีฝ่ายบริหารระดับสูง หัวหน้าหน่วยงานตรวจสอบภายใน
และผู้สอบบัญชีรับอนุญาตเข้าร่วมประชุมทุกครั้ง ยกเว้นการประชุม 1 ครั้ง
ที่เป็นการประชุมร่วมกับผู้สอบบัญชีรับอนุญาตโดยไม่มีฝ่ายบริหารระดับสูงร่วมประชุมด้วย

คณะกรรมการตรวจสอบได้ทำหน้าที่ที่ได้รับมอบหมายจากคณะกรรมการบริษัท
โดยได้สอบทานงบการเงินที่ผู้สอบบัญชีรายงานผลการตรวจสอบ
และชี้แจงประเด็นที่พบจากการตรวจสอบ
เพื่อให้มั่นใจว่างบการเงินของบริษัทได้จัดทำขึ้นอย่างถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
สอบทานรายงานผลการตรวจสอบภายในของผู้ตรวจสอบภายใน
พร้อมแนวทางแก้ไขปรับปรุงในประเด็นสำคัญๆ และการติดตามผลการแก้ไขปรับปรุง
เพื่อให้มั่นใจว่าบริษัทมีการควบคุมภายในที่เพียงพอและมีประสิทธิผล นอกจากนี้
มีผู้บริหารระดับสูงของบริษัทเข้าร่วมประชุม แสดงความเห็น วิเคราะห์ผลดำเนินงาน
และตอบข้อซักถามในที่ประชุม

คณะกรรมการตรวจสอบได้สอบทานการปฏิบัติงานของบริษัท
และดูแลให้เป็นไปตามกฎหมายว่าด้วยหลักทรัพย์และตลาดหลักทรัพย์
ระเบียบและข้อกำหนดของตลาดหลักทรัพย์ และหรือกฎหมายที่เกี่ยวข้องกับธุรกิจของบริษัท
และได้เสนอแนะให้ดำเนินการและปฏิบัติตามหลักเกณฑ์ของการกำกับดูแลกิจการที่ดีอย่างครบถ้วน
ได้สอบทานการบริหารความเสี่ยงที่สำคัญและสอบทานรายการที่เกี่ยวโยงกันทุกครั้งที่มีการประชุม

คณะกรรมการตรวจสอบได้ติดตามการบริหารของบริษัทในประเด็นต่างๆที่พบจากการสอบทาน
ทั้งจากรายงานของผู้สอบบัญชีรับอนุญาตและผู้ตรวจสอบภายใน
สรุปการแก้ไขและแถลงต่อที่ประชุมคณะกรรมการบริษัทเพื่อรับทราบอย่างต่อเนื่อง
เพื่อให้เกิดประสิทธิภาพในการบริหารงานของบริษัท
และไม่ขัดกับกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
ตลอดจนกฎหมายที่เกี่ยวข้องกับธุรกิจของบริษัท ทั้งนี้
เพื่อให้เกิดผลประโยชน์สูงสุดแก่ผู้ถือหุ้นและเกิดความเชื่อถือแก่ทุกๆฝ่ายที่เกี่ยวข้อง

คณะกรรมการตรวจสอบได้พิจารณาคัดเลือกผู้สอบบัญชีและเสนอต่อคณะกรรมการบริษัท
เพื่อขออนุมัติต่อที่ประชุมใหญ่ผู้

ถือหุ้น โดยพิจารณาความเป็นอิสระ ผลการปฏิบัติงานและประสบการณ์ของผู้สอบบัญชี
ตลอดจนความเหมาะสมของค่าตอบแทน จึงได้เลือก

นางสาวจินตนา มหาวนิช ผู้สอบบัญชีรับอนุญาตเลขที่ 4687 และ/หรือ นางจินตนา เตชะมนตรีกุล
ผู้สอบบัญชีรับอนุญาตเลขที่ 5131

ในนามสำนักงานสอบบัญชี ซี แอนด์ เอ เป็นผู้สอบบัญชีประจำปี 2555/2556 อีกหนึ่งวาระ
และได้กำหนดค่าสอบบัญชีทั้งรายไตรมาส

และรายปีรวมแล้วไม่เกินจำนวน 490,000 บาท

ในระหว่างรอบปีบัญชี 2554/2555 คณะกรรมการตรวจสอบได้ปฏิบัติหน้าที่อย่างเป็นอิสระ
โดยได้รับความร่วมมือจากผู้บริหาร พนักงาน และผู้ที่เกี่ยวข้องกับบริษัทเป็นอย่างดี จึงมีความเห็นว่า
บริษัทมีระบบการควบคุมภายในที่เหมาะสมเพียงพอ
และไม่พบข้อบกพร่องที่มีสาระสำคัญอันอาจส่งผลกระทบต่องบการเงินของบริษัท
และไม่พบการปฏิบัติงานใดๆที่ขัดต่อกฎหมายหรือข้อกำหนดต่างๆของภาครัฐ แต่อย่างไรก็ตาม
มีข้อสังเกตเกี่ยวกับลูกหนี้การค้าบริษัทที่เกี่ยวโยงกันสองแห่ง ( บริษัท ไทยฟาร์อีสต์ จำกัด และ
บริษัท ที.เอฟ.อี. เทรดดิ้ง จำกัด ) ที่มีการค้างชำระค่าสินค้ามาเป็นเวลานานรวมเป็นจำนวน
124.32 ล้านบาท ซึ่งมีการจดจำนองที่ดินและสิ่งปลูกสร้างเป็นหลักประกันหนี้
โดยถือตามรายงานการประเมินราคาทรัพย์สินของบริษัทประเมินราคาทรัพย์สินอิสระแห่งหนึ่ง ลงวันที่
5 มิถุนายน 2552 ซึ่งมีมูลค่าบังคับขายจำนวน 54.80 ล้านบาท ( มูลค่าตลาดจำนวน 91.40
ล้านบาท ) ตามหลักความระมัดระวัง ณ วันที่ 30 มิถุนายน 2555
บริษัทได้ตั้งค่าเผื่อหนี้สงสัยจะสูญไว้เป็นจำนวน 74.67 ล้านบาท
โดยเชื่อว่าเพียงพอสำหรับผลขาดทุนที่อาจเกิดขึ้นจากผลต่างของมูลค่าประเมินของหลักประกันกับยอดหนี้ค้างชำระ
ขณะนี้บริษัทมีนโยบายให้ลูกหนี้ขายทรัพย์สินดังกล่าวเพื่อนำมาชำระหนี้
เนื่องด้วยทรัพย์สินที่นำมาค้ำประกันดังกล่าวข้างต้นได้ครบรอบ 3
ปีที่ต้องทำการประเมินโดยบริษัทประเมินราคาทรัพย์สินอิสระใหม่
ซึ่งอยู่ในระหว่างดำเนินการประเมินราคาทรัพย์สินใหม่และคาดว่าจะแล้วเสร็จภายในวันที่ 30
สิงหาคม 2555 ดังนั้น
ในรายงานข้างต้นจึงถือตามราคาประเมินราคาทรัพย์สินโดยบริษัทประเมินราคาอิสระลงวันที่ 5
มิถุนายน 2552 ไปพลางก่อน อย่างไรก็ตาม
ฝ่ายบริหารเชื่อว่าผลกระทบต่องบการเงินไม่มีสาระสำคัญ

ในนามคณะกรรมการตรวจสอบ

( นายพยงค์ อู่ประสิทธิ์วงศ์ )

  ประธานคณะกรรมการตรวจสอบ